Simona Halep a participat la Miami la primul turneu după un an şi jumătate, însă a fost eliminată în primul tur de Paula Badosa. Halep a primit un wild card la turneul american, după ce TAS i-a redus suspendarea de patru ani la nouă luni. Ea nu mai jucase din august 2022, când a fost eliminată în primul tur la US Open.
Simona Halep se pregătește acum pentru sezonul de zgură care va culmina în luna mai cu turneul de la Roland-Garros, pe care l-a câștigat în 2018.
Cu un an înainte, organizatorii turneului parizian au refuzat să-i ofere rusoaicei Maria Șarapova un wild-card, din cauza faptului că ispășise o suspendare de 15 luni pentru dopaj.
Șarapova revenise în circuitul WTA la finalul lunii aprilie, iar locul ei în ierarhia mondială, 211, nu-i permitea să joace nici măcar în calificările unui turneu de Grand Slam.
Rusoaica a cucerit de două ori în carieră titlul la Roland-Garros, în 2012 şi 2014, ultima oară după o finală cu Simona Halep.
"Nu pot să-i acord un wild-card. Ea a câștigat două titluri aici pe meritul ei. Dacă se poate oferi un wild-card când revii după o accidentare, acest lucru nu este valabil când e vorba de dopaj. Ține doar de Maria să găseasca puterea de a câștiga din nou titluri majore", a declarat la acea vreme președintele federației franceze.
Ca urmare, pentru a fi sigură de participarea la Roland-Garros, Simona Halep ar trebui să urce în Top 200 mondial la următoarele turnee, Stuttgart, Madrid și Roma.